Il-Kunsill ta' Kooperazzjoni bejn l-Unjoni Ewropea (UE) u r-Repubblika tal-Użbekistan kellu t-tnax-il laqgħa tiegħu t-Tnejn, 18 ta' Mejju 2015. Il-Kunsill ta' Kooperazzjoni afferma mill-ġdid l-impenn taż-żewġ partijiet li jaraw ir-relazzjonijiet bilaterali tagħhom imsaħħa f'għadd ta' oqsma u għamel rendikont tal-progress li sar mill-ħdax-il Kunsill ta' Kooperazzjoni bejn l-UE u r-Repubblika tal-Użbekistan f'Marzu 2014 'l hawn, fost l-oħrajn fl-implimentazzjoni tal-Istrateġija tal-UE għall-Asja Ċentrali. Il-Kunsill ta' Kooperazzjoni enfasizza l-intensifikazzjoni tad-djalogu politiku bejn l-UE u r-Repubblika tal-Użbekistan matul l-aħħar snin. Il-Kunsill ta' Kooperazzjoni tenna d-dedikazzjoni tiegħu għal implimentazzjoni komprensiva tal-Istrateġija tal-UE għall-Asja Ċentrali, kemm fuq bażi reġjonali kif ukoll nazzjonali, laqa' l-involviment tal-Użbekistan f'inizjattivi reġjonali tal-UE għall-Asja Ċentrali u ddiskuta l-orjentazzjonijiet possibbli b'rabta ma' din l-analiżi tal-istrateġija UE-Asja Ċentrali. l-UE esprimiet l-istennija tagħha li tara lill-Użbekistan jieħu sehem attiv fid-Djalogu ta' Livell Għoli bejn l-UE u l-Asja Ċentrali dwar is-Sigurtà kif ukoll fil-proġetti ta' kooperazzjoni reġjonali tal-UE dwar id-drogi (CADAP) u l-ġestjoni tal-fruntieri (BOMCA). Il-Kunsill ta' Kooperazzjoni ddiskuta wkoll għadd ta' kwistjonijiet ta' interess għaż-żewġ partijiet, partikolarment ir-riformi politiċi, l-istat tad-dritt u d-drittijiet tal-bniedem, ir-relazzjonijiet kummerċjali u ekonomiċi, il-kooperazzjoni fl-enerġija, l-edukazzjoni, il-kooperazzjoni reġjonali fl-Asja Ċentrali u kwistjonijiet internazzjonali. L-UE laqgħet ir-rieda tal-Użbekistan li tiddiskuti dwar id-drittijiet tal-bniedem mal-UE b'mod dejjem aktar miftuħ fid-Djalogu dwar id-Drittijiet tal-Bniedem. Iż-żewġ naħat eżaminaw is-sitwazzjoni f'dak li għandu x'jaqsam mad-drittijiet tal-bniedem u l-libertajiet fundamentali fl-Użbekistan, speċjalment f'oqsma ewlenin ta' tħassib għall-UE. L-UE laqgħet l-adozzjoni ta' Pjan ta' Azzjoni Nazzjonali bil-għan li jiżgura l-implimentazzjoni tar-rakkomandazzjonijiet aċċettati mill-Użbekistan fl-eżerċizzju ta' Eżami Perjodiku Universali tal-2013 u ħeġġet ħafna lill-Użbekistan biex isaħħaħ il-kooperazzjoni tiegħu man-Nazzjonijiet Uniti biex jiżgura li dan il-Pjan jiġi implimentat tajjeb u ssorveljat kif xieraq, f'kooperazzjoni ma' sħab internazzjonali. L-UE esprimiet ir-rieda tagħha li tappoġġa lill-Użbekistan f'dan l-eżerċizzju ta' kooperazzjoni internazzjonali. L-UE laqgħet il-momentum dejjem akbar fil-kooperazzjoni bejn l-Użbekistan u l-Organizzazzjoni Internazzjonali tax-Xogħol, b'mod partikolari fuq ix-xogħol tat-tfal, u ħadet nota tas-sejbiet pożittivi tal-Organizzazzjoni Internazzjonali tax-Xogħol dwar il-ħsad tal-qoton tal-2014, li jikkorraboraw il-konklużjonijiet tal-Missjoni ta' Monitoraġġ ta' Livell Għoli tal-Organizzazzjoni Internazzjonali tax-Xogħol dwar ix-xogħol tat-tfal matul il-ħsad tal-qoton tal-2013 u r-rapport sussegwenti tal-Kumitat ta' Esperti tal-Organizzazzjoni Internazzjonali tax-Xogħol tal-2014. L-UE laqgħet l-adozzjoni fl-2014 ta' programm tal-pajjiżi ta' Xogħol Deċenti bejn l-Użbekistan u l-Organizzazzjoni Internazzjonali tax-Xogħol li jkopri, minbarra x-xogħol tat-tfal, kwistjonijiet aktar ġenerali ta' xogħol. L-UE appellat lill-Użbekistan biex jinvolvi ruħu aktar mal-Organizzazzjoni Internazzjonali tax-Xogħol fuq l-implimentazzjoni tal-konvenzjonijiet tal-Organizzazzjoni Internazzjonali tax-Xogħol u biex jindirizza l-kwistjonijiet pendenti kollha marbutin max-xogħol, partikolarment aspetti marbutin max-xogħol furzat. L-UE laqgħet b'sodisfazzjon id-diskussjonijiet kostruttivi li għaddejjin bejn l-Użbekistan u l-Organizzazzjoni Internazzjonali tax-Xogħol dwar dan. Il-Kunsill ta' Kooperazzjoni enfasizza l-potenzjal kbir tal-komponent ekonomiku u kummerċjali tar-relazzjonjiet bejn l-UE u l-Użbekistan u ddiskuta kif tista' tittejjeb il-klima tan-negozju u l-investiment. L-UE tenniet l-appoġġ tagħha għall-pjan tal-Użbekistan li jissieħeb fl-Organizzazzjoni Dinjija tal-Kummerċ u r-rieda tagħha li tipprovdi għajnuna għal dan l-għan. Il-Kunsill ta' Kooperazzjoni laqa' l-progress li diġà sar lejn il-ħolqien ta' Kunsill tan-Negozju u l-Investiment bil-għan li jippromwovi l-kummerċ u l-investiment bilaterali bejn l-UE u l-Użbekistan, u r-rieda taż-żewġ partijiet li jistabbilixxu dan il-korp il-ġdid bl-inqas dewmien possibbli. Il-Kunsill ta' Kooperazzjoni nnota l-fehmiet konverġenti tal-UE u l-Użbekistan dwar il-prijoritajiet ewlenin tal-kooperazzjoni bilaterali għall-iżvilupp tal-UE li għaddejja mal-Użbekistan, li hija kkonċentrata fuq is-settur tal-iżvilupp rurali. Il-Kunsill ta' Kooperazzjoni enfasizza l-interess reċiproku tal-UE u l-Użbekistan f'kooperazzjoni msaħħa fil-qasam tal-enerġija u ssottolinja l-importanza ta' implimentazzjoni effettiva tal-Memorandum ta' Qbil bilaterali dwar l-enerġija. Fil-qasam tal-edukazzjoni, l-UE ssottolinjat l-importanza ta' programmi tal-UE fl-edukazzjoni għolja u l-edukazzjoni teknika u vokazzjonali li jistgħu jrawmu l-iżvilupp soċjoekonomiku u ħeġġet lill-Użbekistan biex igawdi b'mod attiv minn dawn il-programmi. F'dan ir-rigward, l-Użbekistan ġie mistieden jattendi l-ewwel konferenza Ministerjali bejn l-UE u l-Asja Ċentrali dwar l-Edukazzjoni f'Riga fil-25 u s-26 ta' Ġunju 2015. Il-Kunsill ta' Kooperazzjoni ddiskuta l-kooperazzjoni reġjonali fl-Asja Ċentrali u kwistjonijiet internazzjonali, fosthom l-Afganistan. Il-Kunsill ta' Kooperazzjoni ssottolinja l-importanza tal-kooperazzjoni reġjonali fl-Asja Ċentrali bħala mezz effettiv ta' prevenzjoni ta' kunflitti u żvilupp soċjoekonomiku fir-reġjun. F'dan il-kuntest, il-Kunsill ta' Kooperazzjoni ssottolinja wkoll l-importanza li s-sħab tal-Asja Ċentrali jfittxu soluzzjoni sostenibbli għall-kwistjonijiet ta' ġestjoni tal-ilma, sigurtà u enerġija fir-reġjun, li tqis l-interessi tal-pajjiżi kollha u tippreserva l-għaqda fir-reġjun, f'konformità mal-konvenzjonijiet internazzjonali rilevanti dwar l-ilma u l-prinċipji ta' gwida dwar id-Diplomazija tal-UE fil-Qasam tal-Ilma adottati f'Lulju 2013. Il-Kunsill ta' Kooperazzjoni nnota l-importanza tal-kooperazzjoni bejn l-UE u l-Użbekistan biex jippromwovu l-istabbiltà reġjonali u jħabbtu wiċċhom ma' sfidi esterni. Il-Kunsill ta' Kooperazzjoni tmexxa mill-Eċċellenza Tiegħu Abdulaziz KAMILOV, il-Ministru għall-Affarijiet Barranin tar-Repubblika tal-Użbekistan. Id-delegazzjoni tal-UE tmexxiet mill-Eċċellenza Tiegħu Edgars Rinkevics, il-Ministru għall-Affarijiet Barranin tar-Repubblika tal-Latvja f'isem ir-Rappreżentant Għoli tal-UE għall-Affarijiet Barranin u l-Politika ta' Sigurtà fil-kariga tagħha bħala President tal-Kunsill Affarijiet Barranin tal-UE. Ara l-paġna tal-laqgħa